Papersnake/gushiwen huggingface dataset:
国宾黄先生之官义乌主簿因赋诗奉赠义乌乃㒒乡邑故为语不觉其过多然眷眷之情溢于辞矣
王祎（明代）

黄君古君子，制行粹且夷。恂恂美仪矩，蔼蔼赡文辞。

峨冠映长鬣，大布以为衣。去岁应辟举，来自旴江湄。

久为金陵客，旅食困盐齑。层楼断春梦，新亭伤夕晖。

邂逅展良晤，游从获委蛇。苦乏尊中物，清茶瀹新磁。

朝家方需贤，用以备羽仪。如君真典刑，朝著合先跻。

今兹得一官，其职在勾稽。道明虽怏簿，毋乃秩犹庳。

吾闻君子心，爱民仁所推。苟不务泽物，卿相亦奚为。

乌伤古汉县，土壤非膏腴。我实此邑民，习俗固昔知。

君今莅其邑，为尔略陈之。昔当暴秦世，孝子曰颜宜。

亲丧负土葬，哀感群乌飞。衔土来致助，吻伤血流滋。

邑由是得名，遗冢故累累。凄凉千载下，林风撼馀悲。

建炎宋南度，中原戎马驰。时维宗忠简，独建勤王师。

汴京既恢复，渡河将有期。回銮二十疏，沥血以陈词。

神州未全璧，讣表砉缄哀。遂隳中天业，南北成分离。

至今读遗事，令人双泪挥。忠孝实大节，至行出天彝。

吾邑乃兼有，简册耿光辉。馀习之所被，其民良易治。

可施礼义化，难用威诈驱。奈何迩年来，其力不胜疲。

诛求苦无艺，大小含创痍。须凭长民者，煦妪勤抚绥。

苟复事敲扑，愈使其心乖。至公民不病，至诚民不欺。

以故昔循吏，务先恩惠施。所居其民富，所去民见思。

愿君勉自奋，前哲谅堪追。华川十里泽，近在县郭西。

曩当岁大比，吉谶验清漪。暑雨芙蕖渚，春风杨柳堤。

仙宫联梵宇，烟树苍参差。吾师文献公，其傍有新祠。

妥灵设虚室，丽牲植丰碑。颇闻阙主守，荒草满阶墀。

烦君下车后，为我荐一卮。蘋藻幸可撷，岂必牲肴肥。

先庐在县北，栋宇就倾颓。老桂当北堂，高槐荫前扉。

顷者处州军，肆暴如狼罴。毁我西南轩，以作军营围。

吾母飒垂白，独在其中居。不知风雨夕，何以庇其躯。

烦君下车日，语我弟与儿。虽然力绵薄，家事要维持。

稍须加缮葺，先业不可隳。忆我里居日，亲友常提携。

觅句辄裴回，寻杯每淋漓。只今乱离后，在者知有谁。

仲实忠简裔，笃学号醇儒。开门授章句，后生所归依。

仲玉类许丞，庠序赖纲维。优游里闬间，年已向艾耆。

德元负才气，少也不可羁。援经复据史，历历谈是非。

酒酣即狂歌，襟度无畛畦。左足久蹩躠，想更容颜衰。

惜哉承平世，遗此磊落姿。近闻处村僻，转与世情违。

高氏好兄弟，和气溢埙篪。仲显最卓荦，处物善随时。

往者筑新城，趋事不敢迟。比予遘家难，尉书远相贻。

殷勤见高谊，使我重相怀。仲祥乃难弟，倜倘绝猜疑。

时时畅郁抱，即物赋新题。亦遭官军恶，狼藉桃李蹊。

定应稼轩下，仍可肆娱嬉。汉英成均彦，语话甘如饴。

一自去京华，力耕理东菑。平生经济具，萧条嗟已而。

国器意跌宕，篆法效秦斯。酒禁近严甚，无从啜其醨。

山田秋芋紫，自足供午炊。国章我所畏，为文时出奇。

词锋动横厉，颖脱囊中锥。也从青岩隐，依山结茅茨。

凡此数君子，吾邑称白眉。可以咨政务，可以谈玄微。

烦君相见顷，为我道区区。自我去乡里，三载于今兹。

学殖反荒落，宦业亦何禆。惟赢髭与鬓，星星总成丝。

未续《归田赋》，空诵《陟岵》诗。今晨送君别，令我惨不怡。

奈此臂不羽，不得从君归。山川岂辽邈，梦魂无相随。

新寒入絺绤，别袂风披披。抗手秦淮上，我歌多叹噫。

情真觉辞费，后会以为资。
贵妃阁春帖子
许应龙（宋代）

翠管银罂旧事传，新春賸喜在新年。
巧裁彩胜迎佳节，更祸君王寿万千。
锡杖泉
祁彭年（宋代）

昔有高人示化权，曾随杖锡涌甘泉。
岩穿细孔成池沼，香积僧庖待涤蠲。
通州东庵二首 其一
王懋德（元代）

借榻禅房秋已深，碧云窗外弄清音。空阶落尽胡桃叶，霜满东篱菊有金。
赏牡丹
谢枋得（宋代）

洛阳园里草茵寒，梦想尧夫一寸丹。
安得根头知上品，今人多是就花看。
挽江宁丁尉二首 其一
刘宰（宋代）

蚤以才充赋，终焉学入官。登名先杜牧，择地得长干。

南部威方振，横山寇即安。仙游定何许，烟锁暮江寒。
氐州第一（寿刘府教）
赵文（宋代）

风雨山城，天意欲雪，梅花照影清峭。彩燕飞春，祥麟绂旦，当日文星高照。天地无情，向十载、风埃吹老。盖世科名，经邦事业，白衣苍狗。

不是贪名求分表。漫猎较、逢场一笑。野外朝仪，城中马队，且暂淹才调。为斯文争一脉，斯文在、乾坤未了，烂醉金尊，夜何其，东方渐晓。
挽高兵部
陈宓（宋代）

蚤得师儒赏识深，明时硕辅尽知音。
惠周南海交麾节，疏上中台襆被扆。
七帙正宜游桂圃，五言何遽些梅林。
邻乡父老同垂泪，两县甘棠蔽芾阴。
拟古
释惠崇（宋代）

幽禽迎曙响，桂木含春荣。
独有绮窗妇，耿耿万里情。
尘色皓鸳幌，日华明风筝。
高盖久不返，中宵自怀贞。
采桑子 其三
宋先生（宋代）

夜来子后披衣坐，心定神清。见个真人。脸似胭脂体似银。
炉中火焰炎炎起，紫气腾腾。一粒丹成。管取飞升上帝京。
送元积弟赴永嘉酒官
楼钥（宋代）

宦游五载住中川，似与邦人有夙缘。
昔日江山知好在，旧游人物想依然。
吾衰无复逢梅福，子去惟应梦阿莲。
或问故侯霜鬓未，为言潘令是齐年。
春日 其三
何耕（宋代）

门前无俗物，城上亦奇观。花浪东流稳，云山西望寒。

身凌尘外远，目极意中宽。最爱风标客，晴沙理青纨。
晏元献公挽歌辞二首 其一
沈遘（宋代）

英才动先圣，盛业启今王。朝庭尊元老，官师仰典常。

才还宣室对，遽叹哲人亡。独有勋名在，书为后世光。
句
胡咏（宋代）

阁下大书三姓字，海南惟见两翁还。
贺新郎
赵以夫（宋代）

嘉禾，歌颂多矣，此独创见，小词纪之
草色庭前绿。掩重门、国香伴我，画帘幽独。无奈薰风吹绿绮，闲理离骚旧曲。觉鼻观、微闻清馥。可是花神嫌冷淡，碧丛中、炯炯骈双玉。相对久，各欢足。
冰姿带露如新沐。想当年、夷齐二子，独清孤竹。千古英雄尘土尽，凛凛西山云木。总付与、一樽醽醁。学得汉宫娇姊妹，便承恩、贮向黄金屋。终不似，在空谷。
花心动
史达祖（宋代）

风约帘波，锦机寒、难遮海棠烟雨。夜酒未苏，春枕犹＿，曾是误成歌舞。半褰薇帐云头散，奈愁味、不随香去。尽沈静、文园更渴，有人知否。

懒记温柔旧处。偏只怕、临风见他桃树。绣户锁尘，锦瑟空弦，无复画眉心绪。待拈银管书春恨，被双燕、替人言语。意不尽，垂杨几千万里。
送晁侍郎二首 其一
王质（宋代）

元衮催韩觐，锵鸾迟甫归。无功生静福，有道正危机。

弃智轻观世，忘言妙格非。五车书满腹，字字莫相违。
移守临川曾吉甫以诗见寄次韵答之时吉甫除闽漕未行
汪藻（宋代）

朝来剥啄叩门谁，昨夜灯花已报知。腰下方悬新守印，眼中已见故人诗。

十年且喜朋簪合，千里休言官牒随。问我抽书何日竟，病来编简网蛛丝。
游东屯
邓深（宋代）

满目烧畬险，那知此地偏。一川通稳水，百顷著平田。

茅屋址犹在，草堂名自传。蛮歌晚来起，仍觉在天边。
迓使客夜归四首
杨万里（宋代）

起视青天分外青，满天一点更无星。
忽惊平地化成水，乃是月华光满庭。
笔下何知有前辈，醉中未肯赦空瓶。
儿曹夜诵何书册，也遣先生细细听。
禹庙歌
王十朋（宋代）

君不见蜂目英雄吞四海，血祀初期千万载。稽山木像弃长江，逆溯波涛鬼无馁。

鸟喙辛勤十九年，平吴霸越世称贤。故国无人念遗烈，山间庙貌何凄然。

马守开湖利源迥，岁沃黄云九千顷。年来遗迹半湮芜，庙锁湖边篆烟冷。

吴越国王三节还，尽将锦绣裹江山。自从王气熄牛斗，庙比昭王屋一间。

乃知流光由德厚，祀典谁能如夏后。九年洪水滔天流，下民昏垫尧心忧。

帝惧万国生鱼头，锡禹洪范定九州。功成执玉朝冕旒，奔走讼狱归歌讴。

南巡会稽觐诸侯，书藏䰠穴千丈幽。蝉脱尘寰不肯留，千古灵庙依松楸。

吾皇盛德与禹侔，菲食卑宫恶衣裘。思禹旧绩祀事脩，小臣效职躬荐羞。

仰瞻黻冕怀远猷，退惜分阴惭惰偷。嗟乎越山高兮可夷而丘，鉴湖深兮可理而畴。

惟有禹贡声名长不朽，告成世祀无时休。
放歌行
邵谒（唐代）

龟为秉灵亡，鱼为弄珠死。心中自有贼，莫怨任公子。

屈原若不贤，焉得沉湘水。
题仙居伟羌山六绝
陈襄（宋代）

去年曾擥伟羌图，云有仙人古篆书。
千尺石岩无路到，不知科斗字何如。
秋
张耒（宋代）

日落星稀河汉微，清秋一点水萤飞。
凉风白露愁先觉，可待梧桐报即知。
闻岳侯破贺州贼次韩端卿韵
吕本中（宋代）

旌旗摩日甲生光，俘馘黄巾第几方。灭贼未须占斗蚁，破胡行且见神狼。

燕然刻石功昭汉，太华题诗事后唐。从此儿童传姓氏，风流何止继韩康。
次韵唐诵植棕榈三绝句 其二
刘摰（宋代）

荣悴逐时序，纷纷红翠多。谁同岁寒操，旁有羽林戈。
虞美人
胡文卿（宋代）

香云佳气交盘结。又庆生申节。满堂簪绂奉霞觞。瑞应台躔南极、见光芒。

心田积累阴功足。来受人天福。从今几度见河清。知傲壶中日月、镇长春。
夜直玉堂
魏了翁（宋代）

金羁玉勒锦笼鞯，重上銮坡鬓欲宣。
自喜晨趋无愧色，更忻夜直得安眠。
飞来寺
黎崇敕（明代）

飞来宫殿异云间，势压嶙峋瞰碧湾。选胜几悬中宿梦，寻芳嬴得片时闲。

干霄翠削分双柱，划地清流合一环。寒尽颇惊游客少，随僧指点自跻攀。
累日不到中园晚步闲咏
韩维（宋代）

南陌西陂趁物华，归来扶杖重咨嗟。
绿罗浅淡新开叶，红玉玲珑半谢花。
泉溜拍池初跳鲤，柳枝含雨不胜鸦。
啼禽亦有伤春恨，百种鸣声到落霞。
叔孙通
徐钧（宋代）

秦府藏书熟见闻，三王遗意可追寻。
如何绵蕞因秦陋，古礼沦亡恨到今。
钓台石
李纲（宋代）

钓石峨峨枕碧溪，仙人于此亦垂丝。想当月白风清夜，正是寒鱼食饵时。
冬夜怀陈丈侍郎
周孚（宋代）

寒缯配新编，得公章贡信。日日望公归，枯株借馀润。

公今向何望，寂寞返乡郡。风江困沿洄，雨岭倦登顿。

豨膏运方穿，自古同此恨。吾侪互惊惋，公意谁喜愠。

新醅醇易醉，晚稻香可饭。已无越吟悲，那有楚骚怨。

平生白鸥盟，天与谐夙愿。玉音久不嗣，故岁行欲尽。

空斋拨残灰，哀鸿有馀韵。系书元浪语，安否倩谁问。

寒烛识此怀，诗成泣馀寸。
二十日偶书二首 其二
释德洪（宋代）

此生早衰坐世故，末路易归惊崄艰。临事无疑知道力，读书有味觉身闲。

解医忧患臂三折，难隐文章豹一斑。永愧山赤头璨，不令姓氏落人间。
马图
韩淲（宋代）

朔风鬃尾自萧骚，却喜丹青眼力高。君欲案图来索骏，人间谁复九方皋。
贺乔丞相 其一
厉寺正（宋代）

乔年国同永，寿星秋见丙。社稷资夹扶，乾坤赖重整。

善胜在不争，镇浮惟以静。金鉴上千秋，爱君时戒警。
武陵春（德茂乃翁生朝作）
李流谦（宋代）

晓日帘栊初破睡，宝鸭宿薰浓。笑指图中鹤发翁。仙骨宛然同。

万里郎官遥上寿，五马茜衫红。待插华貂酒满钟。仍是黑头公。
夫人黄氏挽诗
许应龙（宋代）

枢庭勇退古无前，内助端由妇德贤。
燠馆凉台供燕乐，衮衣褕翟庆联翩。
虽云生死皆同岁，犹恨徜徉未百年。
遥想铭旌摇曳处，江山草木亦凄然。
题浯溪读碑图
董其昌（明代）

漫郎左氏癖，鲁国羲之鬼。
千载远擅场，同时恰对垒。
有唐九庙远秋烟，一片中兴石不毁。
几回吹律寒谷春，几度看碑陈迹新。
辽鹤归来认城郭，杜鹃声里含君臣。
折钗黄绢森光怪，旧国山河余气概。
当年富贵腹剑多，异代风流掾笔在。
书生何负于国哉，元祐之籍何当来？子瞻吃饱惠州饭，涪
翁夜上浯溪台。
扶藜扫石溪声咽，不禁技痒还题碣。
清时有味是无能，但漱湘流莫饶舌。
望江南
王楙（宋代）

三杰後，福寿两无涯。食乳相君功未既，妩眉京兆眷方兹。富贵莫推辞。
门两戟，却棹一纶丝。莼菜秋风鲈鲙美，桃花春水鳜鱼肥。笑傲霅溪湄。
六月二十二日闻台湾鸡笼屿不守感愤书此和?盦韵 其一
梁鼎芬（清代）

此地实天险，何人忘敌雠。丧师无罪罚，乘乱更诛求。

已欠徐禧死，还防郭默谋。精兵虽急渡，丑女任兹仇。
月色不可扫 其一
林希逸（宋代）

此夜一轮满，骚情不奈秋。月非人可扫，人与月俱愁。

素魄凭谁问，寒光为底留。拟随风叶去，还似雪花浮。

竹影摇仍在，波明散未收。嫦娥如戏我，移照读书楼。
水调歌头 雪夜同祜曾
吴重憙（清代）

黄破梅花萼，香透小窗前。一天如许风雪，迸作此宵寒。

我有袁安高枕，裹著杜陵布被，放胆且酣眠。不管柴门外，埋却径漫漫。

鸟飞绝，人踪灭，万千山。已知此际归梦，行路也应难。

且把花瓷双盏，趁向砖垆石铫，分擘小龙团。与子共斟酌，愁绪且从芟。
和孔纯老按属邑二首
王之道（宋代）

高车西去忽逾旬，坐想登临得句频。
杨柳阴交山径晚，酴醾香满驿亭春。
吟余扫壁时挥翰，醉里投床任吐茵。
闻说归来欢喜甚，故人相遇是诗人。
舟至邵伯镇
孙衣言（清代）

浩浩长流日夜东，秋风落照倚孤篷。豺狼市上余兵在，虾菜街前百室空。

几辈长官雄剑佩，连村子弟自刀弓。湖西白浪天无际，还有青山待醉翁。
句 其二十二
蒋之奇（宋代）

品待秋风鲈味美，重来桂玉啜齑橙。
和冯叔炎梅桂二首
释道璨（宋代）

色香俱第一，知已是华光。
风味嫌肤浅，精神贵敛藏。
一生虽抱独，千古却流芳。
若论调羹事，还他一日长。
南唐金铜香炉
曾极（宋代）

制作元从建业宫，形模奇古杂金铜。
烟昏尘暗君休笑，曾在红罗扇影中。
江行即事八首 其二
李纲（宋代）

五月炎方气郁蒸，安流鼓棹水风清。江鱼入馔有馀美，山果满风难强名。

醉里讴吟聊自适，梦中来往本无惊。庙堂早定安边策，遂我山林幽遁情。
次韵十五日菊 其一
丁宝臣（宋代）

秋香多日閟英华，霜脱离离抱砌斜。趁节不随时俗眼，近冬真砌岁寒花。

摛辞旧入骚人笔，载酒谁寻醉令家。曾读南华齐物论，均无迟速可惊嗟。
潭州席上赠舞柘枝妓
殷尧藩（唐代）

姑苏太守青娥女，流落长沙舞柘枝。

坐满绣衣皆不识，可怜红脸泪双垂。
雪景寄契原鲁应奉
蓝智（明代）

冻雨萧骚雪复作，老树荒云冰满壑。穷冬日日南极昏，杀气时时北风恶。

此时高楼望八荒，一色山川共城郭。岂无渔艇在江湖，稍有人烟辨墟落。

村中人少虎狼多，野外草深禾黍薄。春雷何处起潜蛟，寒霰空庭噪饥雀。

玉堂供奉高昌公，走马居庸度沙漠。归来茅屋卧青毡，脩竹清风动寥廓。

时危安得屡促席，坐对高寒宜晚酌。长林惨惨烟水空，时有飞来双白鹤。
纵茟一首
刘克庄（宋代）

不与人争鹿，常留客脍鲸。
遍参埋雪立，轻举御风行。
鸣止三千岁，游观数十城。
前篇方出喙，又报后篇成。
渔父辞
陈普（宋代）

神农作耒耜，伏羲为网罟。耒耜之利以教耕，网罟是乃取鱼具。

天启生涯资生灵，八政以食首为民。采山钓水利其利，国家租税自此征。

悠悠江海老渔父，孤舟没齿居水浒。翠篷黄帽寄烟波，青箬绿蓑触风雨。

风雨舟中历寒暑，月明夜宿荻花洲。潮落暮归芦叶渡，芦叶渡头有酒沽。

卖鱼买酒浮江湖，醉中身似孤舟样，鞭脱不管桑大夫。

江茫茫，月皓皓，江月江人容易老。月光长照江长流，中有白鸥閒似我。
与徐养浩湖泛二首 其二
宗臣（明代）

短笛长箫何处船，草堂只在大湖边。蒹葭十里吹晴雪，芦荻千湖生紫烟。

世路关心群盗在，茂陵多病一尊前。子云自有长杨赋，肯向青山独草玄。
丈人观
徐氏（宋代）

早与元妃慕至化，同跻灵岳访真仙。当时信有壶中景，

今日亲真洞里天。仪仗影空寥廓外，金丝声揭翠微巅。

惟惭未致华胥理，徒卜升平万万年。
和邓慎思秋日同文馆诗三首 其三
李公麟（宋代）

寄栖容幕燕，覆节等醯鸡。欲雨风多北，穷秋日易西。

官书便夜读，家报索亲题。早晚骖騑入，重门坼印泥。
次韵赵寄庵
陈著（宋代）

家住黄沙绿水湾，功名土苴任天悭。
顾瞻宇宙惊多碍，收卷江湖憩一閒。
处子声容心自铁，太公年几鬓才斑。
老来难得重相见，明月清风处处山。
郭比部花园十二首 其十二 长春堤
郭正域（明代）

大堤几百丈，春光聊骋望。老椿几千年，春风满堤上。
蚕麦
苏辙（宋代）

春旱麦半熟，蚕收仅十分。
不忧无饼饵，已幸有襦裙。
造化真怜汝，耕桑不谩勤。
经过话关陕，贫病不堪闻。
再用景纯韵咏怀二首
陈与义（宋代）

路断赤墀青琐贤，土龙同此屋三间。
愁边潘令鬓先白，梦里老莱衣更班。
欲学大招那有赋，试谋小隐可无山。
一钱留得真堪笑，未到囊空犹是悭。
有怀寄同舍
宋祁（宋代）

不为秋归人未归，淮南又见叶丹时。
汉皇好少身今老，楚客愁醒啜始醨。
夕栈长风惊代马，晓天团露怨江蘺。
夫君去我犹千里，万虑劳劳欲语谁。
仙都白鹿歌
林泳（宋代）

山中白鹿老而灵，有客有客占鹿鸣。
我寻石门不知处，道人出洞欢相迎。
修竹无力有我相，不应信息令渠惊。
吁嗟至人离诸有，一切相自有心生。
桃源意行花两岸，山阴兴尽雪三更。
道人道人苦多事，尔自采药渠食萍。
白云满洞不须扫，客去客来云无情。
我闻神仙游处叫，试听夜半空中声。
仆射相公思缛春荣词含古雅忽成绝唱以导高情
李至（宋代）

行穿花竹户庭幽，只下堂阶便且游。
红蕊向人含艳态，黄莺代客说春愁。
绕床文史堪怡悦，满席笙歌好献酬。
未必此时閒适趣，不如前日凤池头。
次韵黄仲闵主簿见访游宝云诸寺
释道潜（宋代）

吾庐附曾阿，松竹蔚行路。平生土木躯，羞为折腰具。

蓼虫甘苦涩，虽死那求遇。黄香诸父贤，倾盖如有素。

相将山水行，所适得佳趣。观台深且靓，缟壁悬清句。

云巢倚空端，下览宜细顾。楼台霁雪初，碧瓦尘未涴。

篮舆指颓景，长挹还辞去。恍如山阴集，俛仰已成故。

重来竟何时，相望碧云暮。
雨后
刘敦元（清代）

宵雨分凉客梦安，醒来差耐布衾单。响沈钟梵孤怀寂，曙近书檠一穗寒。

狂兴那堪论贺监，清才未合老方干。碧天云散尘氛净，倚剑何人把酒看。
标指六偈
释清远（宋代）

水月指陈，最疏最亲。若谓可见，还带重轮。月皎于上，水流于下。

还此非干，应缘何假。声回响转，垛成招箭。指喻孰明，标门谁辨。

凡夫见闻，月皎水浑。心波业识，奔流苦门。二乘闻见，如镜中面。

对像迷真，渠还未荐。水澄月映，孤光迥迥。灭此化城，更须前进。

一月耀天，光吞大千。森罗顿现，亘尔无边。齐含宝月，交光廓彻。

非中非外，一多融摄。毗卢性海，自他无碍。迷悟悟迷，相亡相在。

一尘百亿，百亿一尘。奔走尘刹，不动本身。光亡月落，几人摸索。

四十九年，浑用不著。丈夫壮志，自有行市。十字路头，看人失利。

不忻诸圣，不厌凡夫。拈箕奉帚，跨马骑驴。若人笑我，我亦笑渠。

更问如何，我不识书。
鸂鶒
许浑（唐代）

池寒柳复凋，独宿夜迢迢。雨顶冠应冷，风毛剑欲飘。

故巢迷碧水，旧侣越丹霄。不是无归处，心高多寂寥。
句 其二
赵彦彬（宋代）

俸薄俭常足，官卑清自尊。
东风第一枝·腊雪犹凝
佚名（宋代）

腊雪犹凝，东风递暖，江南梅早先拆。一枝经晓芬芳，几处漏春信息。孤根寒艳，料化工、别施恩力。迥不与、桃李争妍，自称寿阳妆饰。雪烂熳、怨蝶未知，嗟燕孤、画楼绮陌。暗香空写银笺，素艳谩传妙笔。王孙轻顾，便好与、移栽京国。更免逐、羌管凋零，冷落暮山寒驿。
送王九皋道人游杭州
赵抃（宋代）

暂分仙袂下罗浮，又作钱塘佛国游。欲识先生踪迹否，江胡无碍一扁舟。
二月十四日晓起看海棠八首
杨万里（宋代）

老子侵星起，蜂儿先我忙。
渊才无鼻孔，信口道无香。
有怀十首
刘子翚（宋代）

满空寒寒杂飞烟，湖上先生拥褐眠。
借问茅斋容客否，夜灯相伴读韦编。
至日依韵和老杜五首 其一
邹浩（宋代）

岁月惊如弩发床，千官坛下又成行。燔柴香蔼六变乐，奠玉殷成三上香。

当日佩綪躬进酒，兹辰目断望垂裳。端诚舞蹈无因预，空想中天瑞气长。
同潘同年曾莹过崇效寺看牡丹
姚燮（清代）

上邸罗名姝，张灯夜堂宴。太息小户家，美人草同贱。

奇葩匿冷小，但与惠风扇。留盼偶得樵，遂若笑生面。

郊南有名蓝，附庸洛阳县。颇闻琉璃藏，绛霞叠如茜。

到门停犊车，衫痕得春茜。肯以婀娜姿，独让佛心眷。

西山濯翠屏，城杪泼初靛。病女愁凉云，背阑未梳鬋。

怨彼香海深，柔丝曳轻燕。倒吹一瓣红，偶来袖边罥。

禅寮垩蛎墙，题诗惜无砚。聊携玉茗壶，静和露气咽。

高钟揭层云，流旭动明电。遂有万鸟声，环花递成片。

老僧甘坐枯，三月不出院。偶从窗影移，一警幻相现。

地僻人过稀，久留静逾善。愿得百琲珠，篁阴聘蝉钿。
法藏寺
弘历（清代）

法云界里青春静，祇树林中翠䍐移。却指盘龙犹好在，盘龙笑答不惟斯。
和何子温郎中家园一首
韦骧（宋代）

江河清兴渺无边，又睹新诗忆故园。仙爪虽欣搔痒背，布音还愧过雷门。

祇闻松石誇朋旧，应免纷华遗子孙。何日幅巾陪燕坐，共将风月快吟魂。
元夕再用韵
韩元吉（宋代）

瑶山直上玉梯横，不用银花散火城。
著柳共看飞絮动，打窗浑作乱蚊声。
路寻鸾鹤天疑近，石壅鲸鲵观易京。
便拟乘风跨沧海，更须新月趁潮生。
次孙花翁韵
叶茵（宋代）

湖海几经年，论交岂偶然。
坐间尊岛佛，客裹识城仙。
解使狂心服，还羞懒腹使。
拈来唐句法，玄入小乘禅。
莺
朱淑真（宋代）

野花啼鸟喜新晴，湖上波光漾日明。底事伤春心绪懒，不堪愁里听莺声。
送赵德老端明帅蜀
楼钥（宋代）

身名俱泰老尚书，叱驭宁辞万里途。
两地恩荣真赫奕，四川父老定欢呼。
乖崖袍带今重见，清献琴龟我更无。
频向筹边楼上望，归来方畧上新图。
句
释惠崇（宋代）

松风传夕磬，谿雾拥春灯。
冬夜对月闻敌退
皇甫汸（明代）

木落但疏林，萧然月色深。无愁蟾兔缺，祗惜岁华侵。

霜露流寒影，关山恋故阴。汉家新罢战，万里照归心。
晓上天津桥闲望偶逢卢郎中、张员外携酒同倾
白居易（唐代）

上阳宫里晓钟后，天津桥头残月前。空阔境疑非下界，

飘飖身似在寥天。星河隐映初生日，楼阁葱茏半出烟。

此处相逢倾一醆，始知地上有神仙。
东轩小室即事五首
曾几（宋代）

卷书坐东轩，有竹甚魁伟。
清风过其间，戛戛鸣不已。
写之以素琴，音节淡如水。
不惜为人弹，临流须洗耳。
思归
陈造（宋代）

薄宦随漂梗，流光任迅湍。
家山蝶梦隔，节物雁空寒。
抚事频回首，微吟小凭栏。
多情但乌鹊，时肯报平安。
二月十日
谢翱（宋代）

山居少四邻，槠叶半为薪。野色生遥念，空江滞此身。

风涛春忆越，亲旧晚游秦。独拟寻鸡犬，云萝挂葛巾。
八声甘州
陆求可（清代）

长干南去，复岭平冈，似霞蔚云蒸。正繁花撩乱，雏莺睍睆，天气蒸晴。

处处旗亭歌扇，游屐尽堪停。醉倒荒坡下，微月高升。

记得南朝遗事，有云公说法，梵语风清。看天边、片片花落石床平。

今日山空烟暝，问禅心、但草色鸦声。举头望、天花不见，醉眼花生。
皇恐滩三首
杨万里（宋代）

小烦溪友语阳侯，好遣漂沙盖石头。
能费奔流多少力，前头幸有一沙洲。
天柱峰
李左史（宋代）

巉巉千丈插烟空，始见天南一柱峰。
绝顶雾开擎日月，半岩云暝噫雷风。
眼镜分韵得可字
戈涢（清代）

少年观书如观火，偏傍点画推细琐。年老双目渐昏眊，睻目空花飞朵朵。

临池未写意已疲，展卷欲诵眉先锁。叆叇何物乃尔神，能使精力还故我。

两片轻冰彻底明，满轮蟾影凌虚堕。鲁鱼豕亥辨毫釐，大似燃犀走轻舸。

朝朝铅椠那辞劳，夜夜校仇犹自果。我笑杜陵对佳节，看花常愁雾中坐。

又笑东坡观细字，向龙乞水计何左。至宝无由持赠之，若令一见应许可。
句
张釜（宋代）

幻成一岛画图閒。
次竹樽韵
吴则礼（宋代）

北湖饭豆病且癯，经年不问觞为壶。
谁令如许彭亨腹，时唤麴生浇老儒。
此君风味美无有，会与渊明著名酒。
侏儒饱死非缔父，仍挽皤罂作寮友。
堂上烛灭渠快哉，一饮一石今尘埃。
此君莫遣太孤绝，更须唤取鸱夷来。
老年经丘寻壑意，痿痿羸羸殊少味。
惟思著句与摩挲，径就便便图一醉。
分题得草果饮子
章甫（宋代）

神农书本草，有美生南州。
春华穗端垂，仿佛芙蓉秋。
青囊貯嘉宾，璀璨安石榴。
香味极辛烈，果中第一流。
磊落入盘钉，和羹充肴修。
温中与下气，功用亦罕俦。
苞苴走四海，药笼必见收。
吾老苦病暍，淡味空频投。
作饮近得此，选择知独优。
碧井沈银瓶，斟酌得自由。
蔗浆已觉俗，茗粥良可羞。
乃知古圣人，收拾靡不周。
日遇七十毒，纵死夫何忧。
但吾赤子多，疾苦庶有瘳。
大或仁者心，当与天地俟。
送征衣
柳永（宋代）

过韶阳。璇枢电绕，华渚虹流，运应千载会昌。罄寰宇，荐殊祥。

吾皇。诞弥月，瑶图缵庆，玉叶腾芳。并景贶、三灵眷佑，挺英哲、掩前王。

遇年年、嘉节清和，颁率土称觞。

无间要荒华夏，尽万里、走梯航。彤庭舜张大乐，禹会群方。

鹓行。望上国，山呼鳌抃，遥𦶟炉香。竟就日、瞻云献寿，指南山、等无疆。

愿巍巍、宝历鸿基，齐天地遥长。
哭柴郎中
李中（五代）

昔岁遭逢在海城，曾容孤迹奉双旌。酒边不厌笙歌盛，

花下只双风雨生。棋接山亭松影晚，吟陪月槛露华清。

音尘自此无因问，泪洒川波夕照明。
防秋登嘉峪楼纪事 其一
陈其学（明代）

铁骑行边倚佩刀，西风历历几亭皋。孤城斗着黄云脊，万堞斜连白雪尻。

属国书通传旧县，磨崖剑气定谁曹。一声肠断梅花引，隐几侵寻早二毛。
奉和御制后苑赏花诗
宋祁（宋代）

诏跸回清籞，宸旒驻紫烟。矞云霏汉幄，法曲霏文弦。

猎翠雄风霏，凝香甲帐褰。仙葩浮羽葆，藻卫缛芝廛。

式宴千钟酒，迷魂七日天。宸章纡宝思，休咏掩楼船。
之官五羊，过太和县登快阁，观山谷石刻，赋
杨万里（宋代）

阁中陈迹故依然，欲问风流已百年。
南岸一峰东一塔，自言曾试老诗仙。
后平叔母夫人挽辞二首 其二
俞德邻（宋代）

昔年烽火隔江津，指痛呻吟夜彻晨。旁置万家空有冢，禄营三彻已无亲。

鸾回紫诰承恩旧，牛卧青冈卜兆新。送死养生无一憾，老怀缘此重沾巾。
四安道中所见
牟巘五（宋代）

儿能忍渴留佳醖，我亦开包得快梨。
自笑初无泥可洗，颓然还得醉如泥。
答江邻几
韩维（宋代）

君虽宦游者，间适意有馀。
平居对樽酒，口诵离骚书。
援琴写其声，世事皆蔑如。
不知万乘相，可易此乐无。
诸诗来不竭，若有神物输。
予病废学久，腹中日空虚。
苦遭大敌压，便甘等缧俘。
清风濯我圃，竹树相倾扶。
益之以佳雨，清凉如可斟。
聊休据梧暝，且复带经锄。
鸣莺久不去，乳鹊时惊呼。
即此良自逸，安知城郭居。
此与群不浅，相望重踌躇。
句 其二十六
王禹称（宋代）

唐虞得良弼，姬孔是前身。尼丘钟骨骼，嵩岳与精神。
同储十二洛阳道中作
孟浩然（唐代）

珠弹繁华子，金羁游侠人。
酒酣白日暮，走马入红尘。
奉和送金城公主适西蕃应制
薛稷（唐代）

天道宁殊俗，慈仁乃戢兵。怀荒寄赤子，忍爱鞠苍生。

月下琼娥去，星分宝婺行。关山马上曲，相送不胜情。
元夕观驾御端门诗
强至（宋代）

仙韶楼底弄春和，帘额随风卷绣波。
午夜九霄开宝扇，一声万寿彻明河。
灯缠月影祥光动，酒入天颜喜气多。
侍从有班无籍去，花边空听太平歌。
客从
杜甫（唐代）

客从南溟来，遗我泉客珠。
珠中有隐字，欲辨不成书。
缄之箧笥久，以俟公家须。
开视化为血，哀今征敛无！
题池州翠光寺
岳飞（宋代）

爱此倚栏干，谁同寓目闲。
轻阴弄晴日，秀色隐空山。
岛树萧疏外，征帆杳霭间。
予虽江上老，心羡白云还。
古樟书堂
项安世（宋代）

问讯书堂士，门前有古樟。
植根深入地，盘势阔连罔。
雾合琴书润，风来硕席凉。
试赓云下曲，馀韵绕琳琅。
寒食辇下
曹组（宋代）

海棠时节又清明，尘敛烟收雨乍晴。
几处青帘沽酒市，一竿红日卖花声。
彩毬时向梭门过，绣毂遥随辇路行。
日暮人人醉归去，熙熙春物见升平。
成化戊戌十二月十六日与吴原博史明古张子静游阳山入云泉庵观大石联句 其十一
李应祯（明代）

拜奇得颠名，忧坠成噩梦。
论语绝句一百首
张九成（宋代）

未识机锋莫浪猜，行藏吾只许颜回。
苟能用我吾何慊，不惜因渠也一来。
友人南游不回因寄
姚合（唐代）

相思春树绿，千里亦依依。鄠杜月频满，潇湘人不归。

桂花风畔落，烟草蝶双飞。一别无消息，水南车迹稀。
唐多令·登多景楼
刘学箕（宋代）

何处浣离忧。消除许大愁。望长江、衮衮东流。一去乡关能几日，才屈指、又中秋。
芦叶满汀洲。沙矶小艇收。醉归来、明月江楼。欲把情怀输写尽，终不似、少年游。
听宣麻
张扩（宋代）

十年中国暗征尘，终挽天河净楚氛。谩说星辰犹孛彗，不妨豪杰会风云。

江头露布传俘馘，殿下丝纶看策勋。从此削平真细事，只忧无地录将军。
代赋三十韵呈李果州
刘宰（宋代）

退之抗表出潮阳，高风万世为美谈。
衡开云气偶然尔，浪占显晦吾所惭。
皇华使者课第一，诏归台省陪朝参。
献疏岂止一痛哭，引去自言七不堪。
留行稳几卧不应，一麾出守天西南。
利名百念已灰冷，扫除不尽山水贫。
行遍金焦到茅阜，知有佳处须穷探。
春花秋叶事已过，惟有山发呈褴衫。
山神颇亦愧岑寂，夜奏万谷笙钟酣。
起看琼树绕琳宇，更驰玉马无停骖。
子猷好事古无比，雪中求往固所谙。
青鞋直上最高顶，天风缥缈吹楩楠。
两峰相对如拱立，上公衮冕朝子男。
群山敛退就平地，减没不见如纪谭。
巨浸东连大洋海，浩荡直与天涯涵。
却顾淮源赤山下，仅若覆水盈罃甔。
久留不奈景清绝，山腰下转临深潭。
客来客去泉自涌，可能喜笑静中含。
嵌崖往往记遗迹，旧雨剥蚀苔藓篸。
客怀感此重太息，学仙便欲老石龛。
痴狂正复自讥笑，旷望聊尔依精蓝。
元符旧事不可问，翠微杰观犹耽耽。
有田连阡不输税，饱食岂计皇思覃。
渠侬不知游子恨，宾钥屡启彫龙函。
留连信宿苦未厌，一笑相属乐且湛。
庞眉道士庸中佼，成书自许窥老聃。
扣门有问不得吐，退自包裹如春蚕。
髯李于书颇涉猎，医卜并试仍多婪。
提携瓶酒味苦短，黄独屡荐山肴甘。
坐谈衮衮不知晓，林杪忽送钟童{左上今下酉右音}。
人生离别易感怆，况我垂白今毿毿。
明朝日出山下路，宿云散飞开晴岚。
君归千骑围昼锦，我留古木缭茅庵。
期君再整冲天翼，老我甘作书中蟫。
清明
史达祖（宋代）

一百六朝花雨过，柳梢犹尔病春寒。
晋官今日炊烟断，并著新晴看牡丹。
宫词 其七十三
赵佶（宋代）

杨梅泽国最荣昌，此岁移来入上方。造化想知偏借力，结成繁实胜江乡。
梅花十绝答石塘二林
刘克庄（宋代）

薇药无情自紫红，白头合老去匆匆。
林閒翠羽偷相语，可是梅花累此翁。
奉圣山阁
江汝式（清代）

有水有山处，高秋一倚阑。树声村店晚，草色野桥寒。

破艇游鳞聚，危峰独鸟盘。人家渐镫火，归路更漫漫。
丙辰九日过福城
徐崧（宋代）

爽阁今初到，凭栏似镜中。一山来翠黛，双塔耸寒空。

池冷芙蓉落，垣颓薜荔红。故人曾此宿，好为寄诗筒。
观水墨障子
李洞（唐代）

若非神助笔，砚水恐藏龙。研尽一寸墨，扫成千仞峰。

壁根堆乱一，床罅插枯松。岳麓穿因鼠，湘江绽为蛩。

挂衣岚气湿，梦枕浪头舂。只为少颜色，时人著意慵。
古渔父词十二首
王铚（宋代）

曾见三闾屈大夫，强将清浊较贤愚。
如今更觉前言拙，醒醉由来本不殊。
送秦系
戴叔伦（唐代）

五都来往无旧业，一代公卿尽故人。

不肯低头受羁束，远师溪上拂缨尘。
秋湖上晚景四首
宋庠（宋代）

曲槛堪何倚，幽芳几独寻。
颓云山露顶，孤月水呈心。
翘鹭多依浅，惊鱼更就深。
归怀无晤语，身世两浮沈。
浣溪沙 白云山游归得淡然女士相问赋此
吴灏（清代）

日映丹枫叶尽黄。双溪门掩竹苍苍。刘王辇路已茫茫。

闻汝欲行终未果，投诗赠我说何长。天南无恙入新凉。
送魏叔华归杭州得行字
陆文圭（元代）

青山出郭两相迎，潮去潮回客子程。
门外送车今岁辆，筵中祝酒已三行。
对状有弟酬佳约，拥髻何人诉别情。
桂树结花当渍扫，重来曾指白欧盟。
赠人
李群玉（唐代）

曾留宋玉旧衣裳，惹得巫山梦里香。
云雨无情难管领，任他别嫁楚襄王。
春秋战国门。王后
周昙（唐代）

连环要解解非难，忽碎瑶阶一旦间。

两国相持兵不解，会应俱碎似连环。
题朱升之琴鹤遗音卷
黄衷（明代）

断纹掩抑浮云轻，临霞繊吭十二鸣。青皇振蛰水龙泣，雕虎啸壑回飙生。

高山峨峨带寒日，广陵妙散谱不出。崆峒仙骨沦金精，烟交雾净疑毛质。

世徂神物亦乘化，划然惊耳千风下。谁令清绪播人寰，考亭壮岁功名大。
孙烈妇 其一
戴亨（清代）

人生如秋萚，随风递飘落。年命如朝霜，倏忽晞骄阳。

人鬼互为邻，今古缩朝昏。朝昏日哀哭，天地何不仁。

大义联夫妇，和鸣若琴瑟。男儿重功名，安能免离别。

忍泪强相勖，柔肠暗摧折。疑惧正徘徊，遽尔成永诀。

岂复贪馀生，展转空泣血。何如觅泉台，犹得死同穴。
游大佛寺见如来佛像有感
马文炜（明代）

为天入地漫相猜，万古圣凡总一骸。孽海茫茫谁得渡，莲台闲煞佛如来。
送颍阴张主簿
宋庠（宋代）

早服英雄彀，胡为州县劳。
荆璆不自鬻，郢雪向谁高。
月鼓千声叠，霜风万竅号。
行行星聚国，芳尺慰同袍。
谒金门
赵崇（宋代）

春尚浅。江上柳梢风软。销尽玉梅春不管。冷香和梦远。

脉脉绿窗新怨。花胜无心重翦。帘押护香闲不卷。卷帘芳事遍。
梅子黄时雨（病后别罗江诸友）
张炎（宋代）

流水孤村，爱尘事顿消，来访深隐。向醉里谁扶，满身花影。鸥鹭相看如瘦，近来不是伤春病。嗟流景。竹外野桥，犹系烟艇。

谁引。斜川归兴。便啼鹃纵少，无奈时听。待棹击空明，鱼波千顷。弹到琵琶留不住，最愁人是黄昏近。江风紧。一行柳阴吹暝。
初夏同桑甥世昌过邻家
陆游（宋代）

空谷旧生涯，萧条只自嗟。
妻馋嗔护笋，儿病失浇花。
赤米老能饱，浊醪贫可赊。
徵科幸差简，扶杖过邻家。
静坐 其二
罗洪先（明代）

史书尝喜诵名臣，忍见清风染庾尘。病卧如弓閒自哂，从前意气属何人。
送黄生懋敬为乃祖善人乞铭回闽
林熙春（明代）

叔度幽贞事未卓，鸿飞鳄渚重存羊。色丝每愧中郎手，宝剑犹悬季子肠。

千里祗为封马鬣，片言何自耀龙光。愿将寸地留耕远，应信纶章未可量。
有客致木绵椅坐为山斋之用
郑刚中（宋代）

桃歇冬花蕉叶乾，寒到广东真是寒。
山斋竹椅冷如水，欲以荐坐无蒲团。
邻翁未必藉华罽，顾此流落心所怜。
临溪汲水下蓝碧，为染吉贝包木绵。
长针引线作方衲，软暖厚薄无一偏。
虽是凝尘少来客，瘦骨拄衣身独便。
领君此意觉漫甚，我亦虚坐其敢安。
家世穷愁岂今日，广文之老先无毡。
用敖教所赠诗韵送行
陈淳（宋代）

臞菴先生仙籍豪，固非尘中浪骼骨。
挺特不随时世妆，那学儿女夸首髴。
朅来龙江主文盟，鑪锤广大无弃物。
裁狂雕朽谁弗容，游刃三年不少{屈刂}。
野人掩关北溪曲，於道未能探丝忽。
甘谢驰驱抱孤拙，反获优容免呵咄。
纡轸衡茅过招邀，寘之学海沧海潏。
道德渊源漫斟酌，理义刍豢饱齧齕。
由堂赐室纵步蹑，渊鳞骞翼恣手捽。
金篦刮瘼丹起废，万斛尘胸为一拂。
要令龊龊鑛璞姿，无或晶光向埋没。
云何聚散不可常，征车已驾城东月。
当今中原若角崩，曦娥薄蚀耀计孛。
庙堂侧席急选用，英才讵复偏方屈。
便起鸮林簉鵷行，感时怒竖冲冠发。
整顿乾纲靖坤维，扶掖炎精夐熛炊。
拯危直鼓济商楫，逢邪须奋击泚笏。
挽回一气转洪钧，平地春雷百蛰出。
雍容细旃讲唐虞，正鞸垂绅其弁突。
抑均斯道觉斯民，何但诸王私荫樾。
晓出洪泽霜晴风顺
杨万里（宋代）

又从洪泽泝清淮，积雨连宵晓顿开。
霜冻水涯如雪厚，波摇日顿入船来。
辛勤送客了未了，珍重顺风催复催。
明早都梁各分手，顺风便借一帆回。
首夏
高鹏飞（宋代）

千里辞家不作难，归来春事总阑珊。久留午梦梅黄雨，重索冬衣麦秀寒。

百箔老蚕铺雪乳，一庭新竹长琅玕。此时正喜民财阜，野草閒花任自残。
致政大夫胡公挽诗五首
周麟之（宋代）

燕寝追遗事，沈痾叹积年。
未扶鸠杖起，已报鹿车悬。
显服登三品，荣名谢九迁。
英姿宁复见，归伴玉台仙。
陈说道约日送菜把
黄庭坚（宋代）

南山畴昔从诸父，雨甲烟苗手自鉏。
三径就荒归计拙，溷烦僚友送园蔬。
七夕歌
张耒（宋代）

人间一叶梧桐飘，蓐收行秋回斗杓。
神宫召集役灵鹊，直渡天斗云作桥。
桥东美人天帝子，机杼年年劳玉指。
织成云雾紫绡衣，辛苦无欢容不理。
帝怜独居无与娱，斗西嫁得牵牛夫。
自从嫁后废织纴，绿鬓云鬟朝暮梳。
贪欢不归天帝怒，谪归却踏来时路。
但令一岁一相逢，七月七日斗边渡。
别多会少知奈何，却忆从前恩爱多。
匆匆离恨说不尽，烛龙已驾随羲和。
斗边灵官晓催发，令严不管轻离别。
空将泪作雨滂沱，泪痕有尽愁无歇。
寄言织女若休叹，天地无情会相见。
犹胜嫦娥不嫁人，夜夜孤眠广寒殿。
沉醉东风·双拂黛停分翠羽
孙周卿（元代）

双拂黛停分翠羽，
一窝云半吐犀梳。
宝靥香，罗襦素，
海棠娇睡起谁扶。
肠断春风倦绣图，
生怕见纱窗唾缕。
园居即事 其一
赵春熙（清代）

深惭堂构负贻谋，检校琅函觅好修。竹树渐看三径满，琴樽幸藉一毡留。

析疑烛剪宵中雨，学画山呈老外楼。逸兴更邀群季咏，惯搜癖事互拈阄。
洪城沈运干新园三首
程公许（宋代）

方池面矗石丛丛，后掩前遮一径通。
苍藓修筠加爱护，等间幻出小玲珑。
摸鱼儿（壬子初度）
李曾伯（宋代）

对垂弧、引觞一笑，凄凉薄分天赋。丁年驰骛弓刀后，报国孤忠自许。堪叹处。今老矣，强颜犹踵邯郸步。安能远举。谩目送征鸿，梦劳胡蝶，无计便归去。

清闲禄，旧说天公靳予。何时松菊村墅。生非燕颔鸢肩相，岂是觚棱鹓鹭。收拾取。休直似、文渊定远空怀土。阿戎可语。待乞得身还，屏伊世累，甘受作诗苦。
欲离均阳而雨不止书八句寄何子应
陈与义（宋代）

江城八月枫叶凋，城头哦诗江动摇。
秋雨留人意恋恋，水风泛树声萧萧。
纶巾老子无远策，长作东西南北客。
不如何逊在扬州，坐待梅花映妆额。
鸡冠花
孔平仲（宋代）

萌芽浇灌已成丛，一一深红间浅红。偏近黄昏颜色好，分明秋景画图中。
七十
陆游（宋代）

七十残年百念枯，桑榆元不补东隅。
但存隐具金鸦觜，那梦朝衣玉鹿卢。
身世蚕眠将作茧，形容牛老已垂胡。
客来莫问先生处，不钓娥江即镜湖。
刍车吟
孔武仲（宋代）

京师患无马，有马患乏刍。
长鞭随牛牛引车，三冬以来要贮积，
十倍之价在须臾。都城之物不便美，
枯笋宿菜供庖厨。况此剉秣岂能足，
杂以豌豆调陈麸。却思当年在江湖，
绿阴苒苒如云敷，百马嘶齕皆自如。
安知入市比金玉，风物陡逐山川殊。
马饥且瘠不足怪，壮士犹有釜生鱼。
恭和御制以嘉雪愆候躬致恳祷精意上孚灵贶昭格己卯庚辰降雪盈尺赐相臣诗二首 其一
慕容彦逢（宋代）

皇心闵雪正倾祈，盈尺呈祥靡愿违。润浃土膏占岁稔，和生民气敌炉辉。

千门琼瓦连云耸，九陌瑶花扑面飞。圣德格天超旷古，更须宸翰述沉几。
过盖竹作二首 其一
朱熹（宋代）

二月春风特地寒，江楼独自倚栏干。个中讵有行藏意，且把前峰细数看。
促拍满路花
黄裳（宋代）

乾坤生古意，草木起秋声。移人名利境，梦中惊。便寻灵宝，凤髓与龟精。密报黄芽就，紫府门开，道情有个莺莺。
问归含楚山青。卧影水天明。松庵谁笑话，见还婴。鹤归日落，聚散两忘情。好笑人痴处，白头青冢，世间犹说醒醒。
临江仙 寒柳
严绳孙（清代）

无多烟雨旗亭路，为谁萦损风流。新来消尽两眉愁。

不知当日意，生怨隔红楼。

桃叶桃根同怅望，知他何处维舟。玉钩斜畔女墙头。

昏鸦栖不定，霜月满扬州。
席上答微之
白居易（唐代）

我住浙江西，君去浙江东。勿言一水隔，便与千里同。

富贵无人劝君酒，今宵为我尽杯中。
长安春游
杨巨源（唐代）

凤城春报曲江头，上客年年是胜游。日暖云山当广陌，

天清丝管在高楼。茏葱树色分仙阁，缥缈花香泛御沟。

桂壁朱门新邸第，汉家恩泽问酂侯。
奉诏赋蜀主降唐
牛希济（五代）

满城文武欲朝天，不觉邻师犯塞烟。唐主再悬新日月，

蜀王难保旧山川。非干将相扶持拙，自是君臣数尽年。

古往今来亦如此，几曾欢笑几潸然。
莫村驿风雨骤至
罗奕佐（明代）

带月开头罟客喧，江风怒号雨翻盆。长涛乍涌天兼合，古岸欹悬昼欲昏。

何处郊原回独马，有时山壑啸孤猿。丈夫飘荡浑无着，徒倚酣歌望远村。
次张邦式韵
谢逸（宋代）

君家剑气干牛斗，焰焰寒光半天倚。胡不长携西入秦，曳裾侯门飒珠履。

奈何俛首桁杨间，手决大狱如倾水。不向南楼按歌舞，乃提健笔誇豪靡。

独步诗坛数挑战，虽欲争锋吾老矣。晚来搜揽饥腹空，戏抱添丁玩岐嶷。

苍头剥啄叩我门，急得长篇惊抚几。嗟予敢望幼度才，哦诗粗可玄晖比。

紫囊成坏本来空，心悟香严聊尔尔。君如暂辍画眉手，我亦闭关防折齿。
秋凉闻寇 其三
陈锜（明代）

袅袅凉风起白波，萧萧寒露湿青萝。长贫莫笑犹衣结，远戍遥青有荷戈。

人马骤闻喧海市，女牛犹忆望星河。年前已自忧多事，不似年来事更多。
挽潼帅许侍郎成子三首
程公许（宋代）

雪惨龙沙节，春浓豹尾班。
难销文寸赤，不待二毛斑。
力尽三医谒，忧深九虎攀。
丁宁尸谏语，端不愧家山。
奉和圣制立春日侍宴内殿出剪彩花应制
赵彦昭（唐代）

剪彩迎初候，攀条故写真。花随红意发，叶就绿情新。

嫩色惊衔燕，轻香误采人。应为熏风拂，能令芳树春。
读容斋三笔记
陈郁（宋代）

大历谋臣匪尽忠，时君好佛遂成风。
详陈福业因元载，轻授仪同付不空。
此日有丘犹血刃，后来无赏失边功。
代宗缪滥惟何甚，千古容斋直笔公。
二鹦鹉
毛师柱（清代）

绿襟缃翼赤栏东，双立双栖入画中。纵炫羽毛休见妒，为能言画却争工。

堂前报客声相应，陇首思乡梦不同。枉自含愁频对舞，何须玉粒恋雕笼。
又和六首
刘克庄（宋代）

昨闻英断有烹封，泽畔累臣抱寸悰。
巧智不如葵卫足，曲蟠谁与木为容。
祠官失职惭虚蠹，野老无知祷象龙。
欲上高楼瞻魏阙，乱山千叠暮云浓。
和前人韵
王柏（宋代）

山灵岂是少恩哉，两载从容自不来。
羊石岂能留得住，和羹消息到寒梅。
寒草
葛樵隐（清代）

茫茫一片晚烟凉，争恐秋来草不芳。南浦萋迷经晓露，西风萧瑟又斜阳。

诗人梦断池塘外，旅客魂销古道旁。惆怅王孙归去后，霜华凄绝几昏黄。
游东园戏作长句
李彭（宋代）

久客殊方无永味，排遣春愁逐遨戏。晓济吴榜访东园，欣欣草木多佳气。

缥瓷竹叶沃春心，黑面酪奴驱昼睡。亲党诸郎意气豪，挽强对弈真能事。

鄙夫鲁钝独长吟，一声望帝动归思。
玄览亭小坐怀白鹤山人
许相卿（明代）

远寺疏钟送夕阳，危阑独凭放歌长。高鸿望迥暮天碧，野蝶愁牵霜叶黄。

对影作双真自爱，百年强半尚须忙。深踪懒性过从断，犹忆清吟旧楚狂。
礼部合化堂前后栽小松
马祖常（元代）

买松栽两阶，绿发已可梳。恐是女元君，截须生地腴。

迟尔千尺长，下产黄琥珀。服以安心神，飞身作仙客。
送毛秘校罢宣城主簿被荐入补令
梅尧臣（宋代）

良骥不必大，腾羁已超迈。
良弓不待寒，调弦自劲快。
宣城古大邑，听讼易聋聩。
君能抉其塞，宰与民共赖。
自当割鸡用，刃必无钝败。
尝闻开元时，令长多赐戒。
戒石今尚存，世异事不背。
以此赠行行，无酒勿我怪。
五子咏·桐山方密之
陈名夏（清代）

方生天下士，踔厉青云端。独袂挥众言，河汉下飞湍。

宣籁匹金石，文陛相盘桓。一朝黄鹄举，流盼伤羽翰。
如山堂二首 其二
姜特立（宋代）

时时缓步到如山，松竹风过绕懦弦。此是老人消日处，客来须饮去须眠。
临终诗
李鸿章（清代）

劳劳车马未离鞍，临事方知一死难。
三百年来伤国步，八千里外吊民残。
秋风宝剑孤臣泪，落日旌旗大将坛。
海外尘氛犹未息，诸君莫作等闲看。(海外 一作：寰海)
题庾岭三亭诗·叱驭楼
余靖（宋代）

山巅层构与云平，贤者新题叱驭名。
为要澄清归治道，不辞艰险表忠诚。
南枝初见梅林秀，九折遥思剑栈横。
若使当时嫌远宦，海隅何得有欢声。
颂古十一首
释普济（宋代）

青毡本是家中物，时复拈来抖擞看。
贵要傍人知下落，不知下落被人谩。
悼侍儿
蔡确（宋代）

鹦鹉言犹在，琵琶事已非。
伤心瘴江水，同渡不同归。
舟次朱家曲寄许下故人
梅尧臣（宋代）

蔼蔼桑柘岸，喧喧鸡犬村。
晚云连雨黑，秋水带沙浑。
稍听邻船语，初分异土言。
虽嗟远朋友，日喜近田园。
闻外将归
周炤（清代）

茶花梅蕊自纷飞，小圃身如坐翠微。不定阴晴天欲倦，何方燕翠晚知归。

王孙岁岁怀芳草，侍女朝朝倚绣帏。见说画眉人且近，湘山如黛未应稀。
无题
舒岳祥（宋代）

白鸥沧海寻盟主，黄鸟乔林命友生。
燕子不来人独自，东风扶我趁花行。
晨起闲步
陆游（宋代）

飞红掠地送春忙，嫩绿成阴带露香。
听彻晓天莺百啭，却随飞蝶度横塘。
游西湖北山二首 其一
释德洪（宋代）

幽草青青绕竹扉，雨馀人在杏园西。无端黄鸟惊春梦，正向绿萝深处啼。
偈倾一百六十九首
释智朋（宋代）

收则大地全收，展则大千俱覆。
黄面瞿昙，隐身无路。
雷塘晚归
王珪（宋代）

塘梢黯黯夕云低，苍莽荒原望四迷。
海日光寒衔岛树，江潮声四压城鼙。
乔林风劲横鵰眼，浅草霜乾快马蹄。
战血未收边戍苦，玉龙谁为一提携。
题邓弥之白香亭诗稿 其八
许振祎（清代）

京尘相逐忽轩眉，三月杨花似海时。客久鸾龙雄意气，交深金石少磷缁。

直言尽罢刘蕡策，远适终伤王粲诗。讵料吾军真早废，茫茫詹尹似先知。
夔州
宋之问（唐代）

路入巴渝通两蜀，江连荆楚接三川。
山行
章甫（宋代）

江行风浪恶，石路仆夫劳。
一水几回度，乱山无数高。
村醪清似镜，早稻细如毛。
愁听田家语，令人首屡搔。
梅花集句 其六十二
李龏（金朝）

乞得东风一杖藜，寻花觅径忽成迷。欲知前面花多处，湖水东边凤岭西。
宿西京府署晚游东池
韩维（宋代）

牢落悲春事，萧条作晚游。
清光溢平沼，凉思近高楼。
碧树森将合，朱栏渺若浮。
公来慰羁寓，华月许移舟。
浪淘沙
宋先生（宋代）

师指炼金丹。牢锁金关。工夫进火莫交闲。向己澄心观内景，闪火眉间。

妙用在泥丸。神思难看。愚迷不悟隔千山。悟即如同观返掌，出世何难。
芝云堂分韵 得玉字
顾衡（清代）

今日新雨霁，山光净如沐。
晚香浮水花，秋声在庭竹。
高堂张绮浮，谈笑皆雍穆。
兴酣杂觥筹，诗成粲珠玉。
清时多遗才，白驹在空谷。
今者不为乐，逝者良不复。
呜呜咽洞箫，袅袅度清曲。
更待月明生，金尊照醽醁。
自和打乖吟
邵雍（宋代）

安乐窝中好打乖，自知元没出人才。
老年多病不服药，少日壮心都已灰。
庭草划除终未尽，槛花抬举尚难开。
轻风吹动半醺酒，此乐直从天外来。
述怀示肩吾远模两弟二首 其一
曹俊（清代）

江南词客久无家，展转难通上汉槎。漫说知贫多鲍叔，于今问汉少侯芭。

辞巢倦羽伤离伴，迷路游骢误踏沙。红杏倚云栽日下，几时芳信到天涯。
问道乡台故址
凌义渠（明代）

昔贤尊献替，自然名根除。流徙不足道，所贵怀抱摅。

德业永山川，敢言乃其馀。有台高千古，庙貌存形模。

烺烺几百年，到此已疏芜。莫誇此台立，谏院气色殊。

莫叹此台废，言路精神孤。废兴别有托，此台岂吾庐。

怅立荒榛外，内讼何可无。
宿荣昌县田家书所见
程本立（明代）

田家无桑蚕不育，寒机不奈蛩声促。阳坡种得木棉花，雨晴雪点秋云绿。

小姑大妇不梳妆，日日探花如采桑。青裙短短赤双脚，素手掺掺花满筐。

归来闭门月昏黑，燃薪代烛光照室。姑摇纺车妇在机，一夜不能成一疋。

松州茂州道路难，乌蒙乌撒雨雪寒。丁夫运粮给边饷，卖布易米还输官。

田家不识纨与縠，木棉未得裁衣服。何日边城罢战输，男耕女织万事足。
闻五羊今岁有雪口号寄颖叔修撰
郭祥正（宋代）

南人不识白皑皑，直怪狂风舞乱梅。向道元戎召和气，岭云翻雪入城来。
郭子成入关诗卷 其二
练子宁（明代）

先人交契若云烟，最说君家外舅贤。我有愁心似征雁，随君千里到秦天。
次韵胡约之秋兴
汪晫（宋代）

秋山排闼翠盈轩，似向尚人伴酒尊。
桑叶一庭深不扫，菊花满院静无言。
谷中景物随时变，安上文书信手翻。
恰得君诗吟未了，梧桐疏雨滴黄昏。
归去来集字十首
苏轼（宋代）

涉世恨形役，告休成老夫。
良欣就归路，不复向迷途。
去去径犹菊，行行田欲芜。
情亲有还往，清酒引樽壶。
恭依皇祖灵隐寺诗韵
弘历（清代）

岭是西方鹫，飞来住岌峨。名山观不少，此地比宁多。

法苑开龙象，清襟洽薜萝。诸天应拱护，御辇昔曾过。
睿谋殿赐宴和御制
李资谅（宋代）

鹿鸣嘉会宴贤良，仙乐洋洋出洞房。天上赐花头上艳，盘中宣橘袖中香。

黄河再报千年瑞，绿醑轻浮万寿觞。今日陪臣参盛际，愿歌天保永无忘。
赠老鸡
陆游（宋代）

峨峨赤帻先群辈，喔喔长鸣盖四郊。
意气虽雄无处用，风霜从我老衡茆。
白水村
贝琼（元代）

朝发白水村，风帆健如马。行人互先后，去鸟纷上下。

白云生远岑，青天入平野。依稀林木外，幡幢见精舍。

河边四五家，犹是鸡豚社。我游亦已屡，把酒心莫写。

欲访桃花源，悠悠愧渔者。
送张处士二首
蔡襄（宋代）

垂垂秋雨没鞯泥，经昼门前无马嘶。
乘静因题送行什，江南归思已凄迷。
游山
吕本中（宋代）

世味日可厌，兹游那得忘。稻田疏宿雨，木叶犯新霜。

潦倒交游在，追随气味长。僧窗有静供，茗盌侑炉香。
剑浦得幼孺书
徐熥（明代）

别君经一年，迢递各云天。彼此有消息，全凭书札传。

雁飞九峰外，梦到六溪边。把臂知何日，开缄空惘然。
明皇
郑獬（宋代）

四海不摇草，九重藏祸根。
十年傲尧舜，一笑破乾坤。
羌貊皆冠冕，豺狼尽子孙。
潼关兵已破，会忆老臣言。
还友人诗卷
吴锡畴（宋代）

坛荒杜陵后，何以续诗名。
千里江山秀，一襟风露清。
淡中无浅短，豪处有和平。
细读松间集，如闻雅奏声。
送元景参辟痈
李新（宋代）

老年鹤瘠玉苍苍，送汝难收泪两行。
短褐尚存慈母线，义居初两紫蜂房。
埙篪元自音声协，鸿雁而今羽翼长。
别业未尝收菽粟，一家温饱待文章。
黄岩扬定夫前辈寄示感怀诗次韵奉答 其一
黄绍弟（清代）

九死馀生似裕之，秋风萧瑟鬓如丝。私忧嫠妇周将陨，颇羡村人汉不知。

野草有心烧后在，残花无力雨中持。玉京回首升平梦，可复衣冠尚昔时。
颂古三首 其三
释宗印（宋代）

不如随分纳些些，唤作平常事已差。绿草溪边头角露，一蓑烟雨属谁家。
芍药五首
张嵲（宋代）

典刑虽有但伤心，芳气时来尚满襟。
还似夏侯家众妓，隔帘聊听绕梁音。
寄裴郓州
韩翃（唐代）

乌纱灵寿对秋风，怅望浮云济水东。

官树阴阴铃阁暮，州人转忆白头翁。
王梅溪题玉枕峰二绝 其二
张侃（宋代）

向来云影卧，今日复如何。不是相知少，人间险处多。
再呈宜甫
司马光（宋代）

西家壶已倒，次第向东邻。
朱户如坚闭，黄花恶笑人。
贺秘书弟提举崇禧
刘克庄（宋代）

句曲除书至，山灵亦喜闻。
皆云新管辖，还是小茅君。
无粟可舂惠，有薇堪采分。
已盟猿鹤了，不怕客移文。
新村阻水
陈藻（宋代）

前途闻火整装回，又向新村值水灾。
纵道人生为客好，这般风味稍关怀。
至元戊寅四月十九日风雷大作村民以为龙王嫁女予作诗以纪之
于立（元代）

西方龙君嫁龙女，雷车彭彭载风雨。

神奸夜邀髑髅语，碧草无光愁露渚。鲛人献绡珠泪泣，鸾裾行烟翠痕湿。

阿鬟娇小不成妆，帝与桑田汤沐邑。胭脂紫玉吹海腥，阳侯击浪玻璃声。

湖边地皮薄如纸，长堤卷作长河水。
无题
长孙正隐（唐代）

晦晚属烟霞，遨游重岁华。歌钟虽戚里，林薮是山家。
细雨犹开日，深池不涨沙。淹留迷处所，岩岫几重花。
里革断罟匡君
佚名（先秦）

宣公夏滥于泗渊，里革断其罟而弃之，曰：“古者大寒降，土蛰发，水虞于是乎讲罛罶，取名鱼，登川禽，而尝之寝庙，行诸国，助宣气也。鸟兽孕，水虫成，兽虞于是乎禁罝罗，矠鱼鳖，以为夏槁，助生阜也。鸟兽成，水虫孕，水虞于是乎禁罜䍡，设阱鄂，以实庙庖，畜功用也。且夫山不槎蘖，泽不伐夭，鱼禁鲲鲕，兽长麑麋，鸟翼鷇卵，虫舍蚔蝝，蕃庶物也，古之训也。今鱼方别孕，不教鱼长，又行网罟，贪无艺也。”

公闻之，曰：“吾过而里革匡我，不亦善乎！是良罟也！为我得法。使有司藏之，使吾无忘谂。”师存侍，曰：“藏罟不如置里革于侧之不忘也。”
晁无咎大砚
孔武仲（宋代）

玄玉琢为池，潭潭可容尺。
圆侵震泽璞，润带端溪色。
麟台雠书御史孙，挥毫应敌妙语言。
滔滔百丈洪河翻，助宝以泓还骏奔。
君王侧席明光殿，直言傥有公聊荐。
区区边计不须陈，亦论皇王继家传。
赋得绿树阴浓夏日长
玄烨（清代）

绿槐影荫碧纱厨，茂树纷纷叶渐殊。绵雨新霖消九夏，薰风初热未三驱。

末垂蝉咽浓阴下，脩景云开炎暑无。长日山中吟咏毕，气清塞外鄙凉珠。
东西京二绝 其二
苏辙（宋代）

犀箸金槃不暇尝，更须石上捣黄粱。数钱未免河东旧，不识前朝大练光。
禅智寺
张祜（唐代）

宝殿依山嶮，临虚势若吞。画檐齐木末，香砌压云根。

远景窗中岫，孤烟竹里村。凭高聊一望，乡思隔吴门。
夜梦归故园作
李慈铭（清代）

夜来何所梦，梦归故山庐。山阴西郭外，聚族横河居。

宅后十顷西，旁临官渎湖。竹圃各自辟，袤延半里余。

家家有高楼，朱翠相萦纡。吾宅割半亩，面城开里闾。

后有楼五间，青苔黯金铺。时节偶一登，凭阑俯佃渔。

湖光收不尽，平野连茭蒲。乱帆过如叶，鼓枻时相呼。

鸬鹚排艇列，惊飞趁鸥凫。柴罧忽中断，间以红芙蕖。

此境常在目，久旅徒长吁。一旦落吾手，指点真画图。

青山列眉际，天光在衣裾。左右挹明镜，琉璃纳窗虚。

七日傥不醒，何必游华胥。
次韵师厚病间十首
黄庭坚（宋代）

葅寒知园秋，饭白问米贱。
妇孙劝甘旨，霜兔颇宜面。
黄花不举酒，佳句余嫪恋。
经行宴坐堂，鼠迹书几砚。
出郊
赵汝燧（宋代）

二月垂杨岸，行春诗酒徒。苍头前引道，拄杖挂葫芦。
丙寅舟次宋城作
贺铸（宋代）

水馆四边村，登临奈断魂。
黄作开小径，红粉哭高原。
舟楫逢新火，松楸老故园。
斜阳一千里，依约是苏门。
和赵大监雪一首
张舜民（宋代）

腊雪称为瑞，初春又不同。月藏灯市底，云泛綵山中。

洒面犹堪灯，连宵势莫穷。催花萦小槛，引絮舞低空。

三径从谁扫，千门倏自通。䙰褷消酒力，料峭却东风。

阔壅平戎幕，孤撑访戴篷。岂期麟趾客，并舍虎门东。

郢国歌难和，梁园赋易工。何人知帝力，鼓腹颂清衷。
题八功德水
李纲（宋代）

石作方池紫翠崖，湛然定水贮琼瑰。何须功德标为八，万行圆成自此来。
送罗子有奉亦愚右丞之丧归杭
陈孚（元代）

风沙万里一征鞍，短帽疏髯泪未乾。广武山川空阮籍，长平宾客只任安。

故园有梦鹊声急，大厦无依燕翅寒。江左故人如见问，为言灯火客金銮。
老农十首
曾协（宋代）

淮上营屯尽偃戈，官军从此罢经过。
且书太史丰年瑞，不数周公异亩禾。
悲秋诗
杨广（隋代）

故年秋始去，今年秋复来。
露浓山气冷，风急蝉声哀。
鸟击初移树，鱼寒欲隐苔。
断雾时通日，残云尚作雷。
依韵谢登封刘李裴三君见约游山
邵雍（宋代）

诸公见约往嵩前，重走新诗各一篇。
摆落尘埃非敢后，访寻云水柰输先。
三阳宫近丛幽石，万岁峰高羃紫烟。
多少胜游俱未到，愿陪仙躅共攀缘。
送方楷
刘克庄（宋代）

才子囊书入帝京，鷃}飞安敢料鹏程。
赴南宫缓功夫久，携北碑多嗜好清。
玉镜台边无别泪，金花笺上有芳名。
可怜病叟如蜗缩，呵冻题诗当饯行。
柳
文丙（唐代）

何事动吟哦，长□翠色和。垂阴千树少，送别一枝多。

带雾笼彭泽，摇风舞汴河。只因隋帝植，民力几销磨。
奉和扈从温泉宫承恩赐浴
蔡希周（唐代）

天行云从指骊宫，浴日馀波锡诏同。彩殿氤氲拥香溜，

纱窗宛转闭和风。来将兰气冲皇泽，去引星文捧碧空。

自怜遇坎便能止，愿托仙槎路未通。
赋得一年将尽夜
薛澄（宋代）

可惜惟兹夕，须臾即旧年。
人间岁穷处，客馆夜分边。
应逐银缸谢，聊凭玉漏延。
晓风虽未至，残腊几时天。
题梅花帖
林希逸（宋代）

梅经和靖诗堪画，兰识灵均赋是经。两得清名还此卷，梅花石上古兰亭。
舟过南庄呼村老与饮示以诗
陆游（宋代）

昔我过此时，荷花粲云锦；今我复来游，霜露已凄凛。
乡邻福苦薄，樍雨败垂稔，戢戢禾头耳，熟计难高枕。
所惧忧吾君，岁暮诏发廪。
勿言村醪薄，排闷聊共饮。
九日游程符山寺晚归
丁善宝（清代）

程符秋色好，杖策叩禅扉。不尽登高兴，无嫌傍晚归。

石花明涧水，山月上人衣。回首钟声起，泠泠下翠微。
题凤埕八景 其五 古峰插斗景
黄诏（明代）

卓卓凌云势迫空，孤高不与众峰同。尖挥风雨魅星外，顶入东南斗柄中。

近视高牙开大纛，远瞻臣阙倚崆峒。一枝千古斯文笔，留写封章献九重。
赠别乐平舒子长礼部儒士
庞尚鹏（明代）

世路浮沉叹奕棋，十年尘梦各天涯。侧身大笑风雷动，肯为穷愁两鬓丝。
舟中醉题
陆游（宋代）

鲍郎山前烟雨昏，疏灯小市愁偏门。
上船初发十字港，鼓棹忽过三家村。
孤鸾对镜空自感，老龟搘床何足论！但愿诸公各戮力，上助明主忧元元。
吊朱贞明
王余佑（清代）

一生侠烈气，势血沸重泉。力屈空填海，魂归欲叫天。

凄风悲马鬣，苦月冷渔船。芦荻萧萧处，谁凭义士阡。
晓
赵蕃（宋代）

泉落千岩雨，松鸣万壑风。徘徊岂人世，清绝况秋中。

就浴能除垢，催行觉未穷。逢人举旧句，已似宿生同。
偈颂一百六十首
释宗杲（宋代）

今朝腊月二十五，诸方尽唱云门曲。
径山随例和一声，莫言楚石不当玉。
次韵答胡中丞 其一
李一宁（明代）

驻节休嗟动隔旬，当关锁钥正需人。黠酋未殄心恒悄，优诏俞归乐最真。

揖让直须还古道，衣冠谁与接芳尘。等閒欲赋高山雅，一载风花万斛春。
观心处
元稹（唐代）

满坐喧喧笑语频，独怜方丈了无尘。

灯前便是观心处，要似观心有几人。
柳梢青·布袍草履历天涯
佚名（宋代）

布袍草履历天涯。朝市与云霞。随分有些活计，杖挑周易南华。随来问我浮世事，无言指落花。炼就水云情性，脚踏到处为家。
用韵题诸葛武侯祠二首 其二
程洵（宋代）

独明大义晓多方，烱烱精忠贯日光。开拓荆榛资蜀汉，驱除鬼蜮老关张。

司徒岂足知邪正，著作宁能识短长。公论到头须后世，至今尸祝未能忘。
少蕴内翰示和朱氏新治涧泉之什依韵和两绝 其一
葛胜仲（宋代）

桐川旧传七里濑，洛宅仍誇八节滩。楼耸桥横堕波影，未应能胜此山间。
乞茶
黄裳（宋代）

未终七椀似卢仝，解跨骎骎两腋风。北苑鎗旗应满箧，可能为惠向诗翁。
无题 其四
许宝云（清代）

壶天风暖几黄昏，情重翻嫌梦有痕。十二珠帘春似海，人间何处觅昆仑。
挽王氏孺人
王庭圭（宋代）

赐爵逢千载，皇恩下九关。诰词金篆字，珩佩玉连环。

陶母今有后，莱衣不复斑。哀歌堪挽绋，徒有泪潸潸。
次韵昌龄西园十咏 其十 菊
王十朋（宋代）

百花春放菊秋荣，霜里鲜鲜照眼明。岁晚不妨开自好，何须三嗅泣繁英。
采桑子·海天谁放冰轮满
纳兰性德（清代）

海天谁放冰轮满，惆怅离情。莫说离情，但值凉宵总泪零。
只应碧落重相见，那是今生。可奈今生，刚作愁时又忆卿。
夹得胡仲芳诗次韵
项安世（宋代）

天遣清明作小寒，人从赤壁上青山。
颇宜书更形骸外，赖有诗犹意气间。
一日水程无几住，百篇火急莫令悭。
杖藜径入渔樵去，从此因君得往还。
秋杪坐雨柬苍水
周茂源（清代）

登临萧瑟最愁人，况复穷秋雨浃辰。帘外扫花芳径滑，渡头沽浃夜潮新。

西林小鸟归红树，南浦轻鯈上白蘋。料尔闲居应有作，羊何宁厌往来频。
和张文伯春日劝农
王之道（宋代）

奉诏欢均草莽臣，郊原风日自温温。
欲知太守催耕意，重谷劭农本圣恩。
朝天门城角
仇远（元代）

飒飒秋风起白榆，山前吹彻小单于。
行人便作边城听，忘却杭州是故都。
金缕曲 黄药林自兴安军营寄梅花小幅因题四阕于左方 其一
杨芳灿（清代）

廿载辞江国。记寻春、氁衫茸帽，岁寒泉石。抛却家园三百树，漂泊天涯为客。

听吹彻、玉龙凄咽。缟鹤青猿劳怅望，绕寒溪、几度飘香雪。

江天远，梦难觅。

故人知我心相忆。砑生绡、一枝疏瘦，剪来烟驿。海月流光明似镜，冷挂珊瑚七尺。

徬佛见、旧时颜色。不分何郎吟兴减，索枯肠、试点春风笔。

镫欲灺，砚刚炙。
送东水师住芥庵
释古荫（明代）

小院虽凉亦祖庭，翠苕行扫石苔青。园垂野果山神供，窗动高吟水鹤听。

村近修篁穿露笋，庵犹一芥聚浮萍。全凭粥饭招龙象，始信名山到处灵。
寄梁士衡
韩元吉（宋代）

江上潮声日夜来，相望踪迹共尘埃。
乱花洗雨红成阵，叠嶂连天翠作堆。
山市放歌知屡醉，沙津独步想千回。
松林月出溪桥夜，犹忆当年对野梅。